Vera genopstiller som formand….

Tålmodighed, vedholdende indsats og nye veje er velkendte ingredienser i det fagpolitiske arbejde- og med troen på at nå resultater ved fælles hjælp og indsats er jeg klar til at fortsætte som formand i Helsingør Lærerforening.

Som offentlig ansat skal lønforholdene selvfølgelig matche det private arbejdsmarked,og arbejdsvilkårene – arbejdsmiljøet skal også være i orden. Blod, sved og tårer…. Blod sved og tårer leveres dagligt af medarbejderne i den offentlige sektor, og det er så skræmmende at politikere fra ” Borgen” i disse OK- forhandlinger udtaler at de offentlige ansatte ”kun vil have, men ikke give ” Der leveres hver dag, fru Løhde, men et stigende arbejdspres sætter sine spor . Det vi ønsker er såmænd bare at arbejdsmiljøet og vilkårene er til at leve under: at arbejdsgiverne udviser ansvarlighed for deres ansatte.

Det er så nødvendigt, at der bliver ”landet ” en overenskomstaftalt arbejdstidsaftale på vores område. Det er grotesk, at lærerne, der brænder for at lave god skole ikke tages alvorligt. Problemet med rekruttering og fastholdelse er stigende. Vi mærker det allerede i vores kommune. Vilkårene for at være lærer skal selvfølgelig ikke være dårligere end andre offentligt ansattes – og det gælder for alle medlemmer af Danmarks Lærerforening.

Det er afgørende vi har en velfungerende kredsstyrelse, der favner hverdagens opgaver. En omfattende og alsidig opgave , som kun løses ved fællesskabets indsats, herunder opbakning fra medlemmerne.

Jeg er klar til at fortsætte….